Document ID: 32000D0179

ΑΠΟΦΑΣΗ ΤΗΣ ΕΠΙΤΡΟΠΗΣ
της 14ης Φεβρουαρίου 2000
περί εκκαθαρίσεως των λογαριασμών της Δανίας, της Γερμανίας, της Ισπανίας και της Γαλλίας στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 1998, και περί τροποποιήσεως της απόφασης 1999/327/ΕΚ
[κοινοποιηθείσα υπό τον αριθμό Ε(2000) 344]
(Τα κείμενα στην ισπανική, δανική, γερμανική και γαλλική γλώσσα είναι τα μόνα αυθεντικά)
(2000/179/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2 στοιχείο β),
Μετά από διαβουλεύσεις με την επιτροπή του Ταμείου,
Εκτιμώντας τα ακόλουθα:
(1) Σύμφωνα με το άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70, η Επιτροπή, βάσει των υποβαλλόμενων από τα κράτη μέλη ετήσιων λογαριασμών οι οποίοι συνοδεύονται από πληροφορίες που είναι αναγκαίες για την εκκαθάρισή τους, καθώς και από πιστοποιητικά πληρότητας, ακρίβειας και αλήθειας των λογαριασμών που έχουν διαβιβασθεί και των εκθέσεων που έχουν καταρτιστεί από τους οργανισμούς πιστοποίησης, εκκαθαρίζει τους λογαριασμούς των οργανισμών πληρωμής που αναφέρονται στο άρθρο 4 παράγραφος 1 του εν λόγω κανονισμού.
(2) Σύμφωνα με το άρθρο 7 παράγραφος 1 του κανονισμού (ΕΟΚ) αριθ. 296/96 της Επιτροπής, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Ταμείου Προσανατολισμού και Εγγυήσεων (ΕΓΤΠΕ) και για την κατάργηση του κανονισμού (ΕΟΚ) αριθ. 2776/88(3), όπως τροποποιήθηκε τελευταία από τον κανονισμό (ΕΚ) αριθ. 2336/98(4), οι δαπάνες που έχουν αναληφθεί στο πλαίσιο του οικονομικού έτους 1998 είναι εκείνες που πραγματοποιήθηκαν από τα κράτη μέλη, από τις 16 Οκτωβρίου 1997 έως τις 15 Οκτωβρίου 1998.
(3) Οι λογαριασμοί των οργανισμών πληρωμής EU-Direktoratet στη Δανία, Niedersachen στη Γερμανία, Cantabria στην Ισπανία, και Ofival στη Γαλλία, σχετικά με τις δαπάνες που χρηματοδοτούνται από το τμήμα εγγυήσεων του ΕΓΤΠΕ για το οικονομικό έτος 1998, και των οποίων η εκκαθάριση δεν κατέστη δυνατή βάσει της απόφασης 1999/327/ΕΚ της Επιτροπής(5), διαχωρίστηκαν από την εν λόγω απόφαση. Για τους εν λόγω οργανισμούς πληρωμής οι ετήσιοι λογαριασμοί και τα συνοδευτικά έγγραφα επιτρέπουν τώρα στην Επιτροπή να λάβει απόφαση σχετικά με την πληρότητα, την ακρίβεια και την αλήθεια των λογαριασμών που διαβιβάστηκαν. Στο παράρτημα Ι εμφαίνονται τα ποσά τα οποία έχουν εκκαθαριστεί για κάθε οργανισμό πληρωμής.
(4) Η Επιτροπή ήλεγξε τις διαβιβασθείσες πληροφορίες και γνωστοποίησε στα κράτη μέλη τα αποτελέσματα των επαληθεύσεών της με τις αναγκαίες τροποποιήσεις.
(5) Το άρθρο 7 παράγραφος 1 δεύτερο εδάφιο του κανονισμού (ΕΟΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων(6), όπως τροποποιήθηκε τελευταία από τον κανονισμό (ΕΚ) αριθ. 2245/99(7), προβλέπει ότι τα προς ανάκτηση ή προς πληρωμή ποσά από ή προς κάθε κράτος μέλος σύμφωνα με το παράρτημα ΙΙ της παρούσας απόφασης μειώνονται ή προστίθενται στις προκαταβολές που καταβάλλονται κατά τον δεύτερο μήνα που έπεται του μήνα κατά τη διάρκεια του οποίου λήφθηκε η απόφαση εκκαθάρισης λογαριασμών.
(6) Σύμφωνα με το άρθρο 5 παράγραφος 2 στοιχείο β) τελευταίο εδάφιο, του κανονισμού (ΕΟΚ) αριθ. 729/70 και το άρθρο 7 παράγραφος 1 του κανονισμού (ΕΚ) αριθ. 1663/95, η παρούσα απόφαση, που έχει ληφθεί βάσει λογιστικών στοιχείων, δεν προδικάζει μεταγενέστερες αποφάσεις της Επιτροπής με τις οποίες αποκλείονται δαπάνες από την κοινοτική χρηματοδότηση οι οποίες δεν πραγματοποιήθηκαν σύμφωνα με τους κοινοτικούς κανόνες.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι λογαριασμοί των οργανισμών πληρωμής EU-Direktoratet στη Δανία, Niedersachen στη Γερμανία, Cantabria στην Ισπανία και Ofival στη Γαλλία, όσον αφορά τις δαπάνες που χρηματοδοτήθηκαν από το ΕΓΤΠΕ, τμήμα Εγγυήσεων, για το οικονομικό έτος 1998, υποβάλλονται σε εκκαθάριση όπως εμφαίνεται στο παράρτημα Ι της παρούσας απόφασης.
Άρθρο 2
Τα προς ανάκτηση ή προς πληρωμή ποσά από ή προς τη Δανία, τη Γερμανία, την Ισπανία και τη Γαλλία, όσον αφορά τις δαπάνες που χρηματοδοτήθηκαν από το ΕΓΤΠΕ, τμήμα Εγγυήσεων, για το οικονομικό έτος 1998, προσδιορίζονται στο παράρτημα ΙΙ της παρούσας απόφασης.
Άρθρο 3
Διαγράφονται οι εγγραφές στο παράρτημα ΙΙΙ της απόφασης 99/327/ΕΚ, ως προς τη Δανία, τη Γερμανία, την Ισπανία και τη Γαλλία.
Άρθρο 4
Η παρούσα απόφαση απευθύνεται στο Βασίλειο της Δανίας, στην Ομοσπονδιακή Δημοκρατία της Γερμανίας, στο Βασίλειο της Ισπανίας και στη Γαλλική Δημοκρατία.
Βρυξέλλες, 14 Φεβρουαρίου 2000.

Labels: 18
15
4